Sea Group ขาดทุนไปเรื่อยๆ ก็ IPO ได้
หากพูดถึง Sea Group หลายคนคงอาจจะไม่คุ้นหูนัก แต่หากพูดถึง Garena ผู้ให้บริการเกมฮิตอย่าง ROV คงรู้จักกัน  Garena เป็นหนึ่งในธุรกิจของ Sea Group นอกจากนั้น Sea Group ยังประกอบธุรกิจการให้บริการออนไลน์อื่นๆ ด้วย  ธุรกิจของ Sea Group มีอะไรบ้าง และผลประกอบการเป็นอย่างไร ลงทุนแมนจะเล่าให้ฟัง
30 ก.ค. 2561

Sea Group ขาดทุนไปเรื่อยๆ ก็ IPO ได้ / โดย ลงทุนแมน
หากพูดถึง Sea Group หลายคนคงอาจจะไม่คุ้นหูนัก
แต่หากพูดถึง Garena ผู้ให้บริการเกมฮิตอย่าง ROV คงรู้จักกัน
Garena เป็นหนึ่งในธุรกิจของ Sea Group
นอกจากนั้น Sea Group ยังประกอบธุรกิจการให้บริการออนไลน์อื่นๆ ด้วย
ธุรกิจของ Sea Group มีอะไรบ้าง และผลประกอบการเป็นอย่างไร
ลงทุนแมนจะเล่าให้ฟัง
Sea Group ก่อตั้งในปี 2009 โดย Forrest Li
โดยเริ่มต้นจากการเป็นบริษัทเกมออนไลน์ภายใต้ชื่อ Garena
ต่อมาได้ขยายไลน์ธุรกิจไปยังการให้บริการผ่านอินเทอร์เน็ตด้านอื่นๆ 
ทั้ง e-commerce และ Digital Payment 
และภายหลังได้เปลี่ยนชื่อเป็น Sea Group เพื่อสะท้อนถึงการดำเนินธุรกิจที่หลากหลายมากขึ้น
ด้วยลักษณะธุรกิจที่คล้ายคลึงกัน
จึงทำให้บริษัทนี้ถูกขนานนามว่าเป็น Tencent แห่งภูมิภาคเอเชียตะวันออกเฉียงใต้
ซึ่งทุกคนคงจะรู้กันดีว่า Tencent เป็นยักษ์ใหญ่ของจีนที่เป็นผู้นำเรื่อง เกม และ เทคโนโลยี
Sea Group เริ่มต้นด้วยการระดมเงินทุน 66 ล้านบาทในครั้งแรก
ต่อมาก็มีการระดมทุนเพิ่มเรื่อยๆ 
ในเดือนพฤษภาคม ปี 2017 ระดมทุนได้ 18,000 ล้านบาท
ก่อนที่จะ IPO ที่ตลาด NYSE ตอนเดือนตุลาคมในปีเดียวกัน โดยมีชื่อย่อว่า SE
Sea Group ได้เงินจากการ IPO ทั้งหมด 29,000 ล้านบาท
โดยในขณะนั้น Sea Group ได้ถูกประเมินว่ามีมูลค่ากิจการสูงถึง 163,000 ล้านบาท 
ซึ่งมูลค่าขนาดนี้ถือว่าใหญ่กว่าธนาคารบางแห่งในประเทศไทยเสียอีก
เมื่อมามองที่รายได้
ปี 2015 รายได้ 9,710 ล้านบาท
ปี 2016 รายได้ 11,490 ล้านบาท
ปี 2017 รายได้ 13,768 ล้านบาท
แต่เมื่อหักต้นทุนและค่าใช้จ่ายทั้งหมดแล้ว กลับพบว่ากิจการขาดทุนทุกปี และด้วยอัตราที่เพิ่มขึ้นเรื่อยๆ
ปี 2015 ขาดทุน 4,334 ล้านบาท
ปี 2016 ขาดทุน 7,480 ล้านบาท
ปี 2017 ขาดทุน 18,630 ล้านบาท
ธุรกิจที่มีรายได้ 13,768 ล้านบาท แต่ขาดทุน 18,630 ล้านบาท ดูเหมือนจะไม่ธรรมดา
ธุรกิจนี้ทำอะไรถึงขาดทุนมหาศาลขนาดนั้น
ปัจจุบันธุรกิจของ Sea Group ประกอบด้วย
Garena ธุรกิจเกมออนไลน์
Shopee ธุรกิจชอปปิงออนไลน์ และ
AirPay ธุรกิจการชำระเงินออนไลน์
ธุรกิจเกมออนไลน์ เป็นธุรกิจที่ทำรายได้กว่า 90% ของ Sea Group
ส่วนธุรกิจ e-commerce ก็อย่างที่รู้กันว่า เป็นสมรภูมิการแข่งขันที่ดุเดือด
จนเรียกได้ว่าเป็นธุรกิจที่แข่งกัน “เผาเงิน” เพื่อสร้างลูกค้าและการรับรู้
นี่จึงอาจจะเป็นเหตุผลหนึ่งที่ทำให้ Sea Group ต้องทำการระดมทุนเพิ่มเรื่อยๆ
โดยหลังจาก IPO ก็ยังมีการระดมเงินเพิ่มอีกครั้งหนึ่งเมื่อเดือนมิถุนายนที่ผ่านมาอีก 19,000 ล้านบาท
ผ่านการออกตั๋วเงินแปลงสภาพ
สำหรับธุรกิจการชำระเงินออนไลน์ในประเทศไทยของ Sea Group ก็น่าจะได้รับผลกระทบเช่นกัน
เพราะธนาคารต่างๆ ของประเทศไทยปรับตัวได้ทันโดยประกาศฟรีค่าธรรมเนียม ทำให้คนไทยอาจจะไม่จำเป็นต้องใช้ตัวกลางอย่าง AirPay อีกต่อไป ก็ต้องติดตามกันต่อไปว่า AirPay จะประสบความสำเร็จในประเทศอาเซียนอื่นๆ หรือไม่
Sea Group ได้รายงานว่าสิ้นปี 2017 บริษัทมีเงินสด 44,788 ล้านบาท
ซึ่งหากบริษัทนี้ยังคงขาดทุนปีละ 18,000 ล้านบาทไปเรื่อยๆ ก็น่าเป็นห่วงอยู่เหมือนกัน
เรื่องนี้ทำให้คิดได้ว่า ธุรกิจที่มีรายได้เพิ่มขึ้นเพียงอย่างเดียวอาจไม่เพียงพอ
เพราะรายได้ที่ได้มานั้น อาจจะมาจากต้นทุนในการทำตลาดที่สูงกว่าเสียอีก
สุดท้ายแล้วคงต้องติดตามว่าโมเดลการทำธุรกิจที่ใส่เงินเข้าไปเพื่อนำไปซื้อยอดขายแบบนี้ จะอยู่ไปได้อีกนานเท่าไร..
----------------------
บางธุรกิจอยู่ไม่นานก็จากไป ส่วนเราไม่ไปไหน แต่มีแอปใหม่มาให้เล่น ติดตามและแชร์เรื่องราวน่าสนใจอื่นๆ แบบเรียลไทม์ได้ที่แอปพลิเคชันลงทุนแมน โหลดฟรีทั้ง iOS และ android 
.
ติดตามบทความชื่อ "การสูญพันธุ์" บทความในซีรีส์ Civilization ตอนใหม่ exclusive เฉพาะในแอป Blockdit
.
ตอนนี้ลงทุนแมนมีบางบทความที่ไม่ได้ลงในเฟซบุ๊ก แต่ลงในแอป Blockdit ติดตามบทความลงทุนแมนที่เขียนเฉพาะในแอป Blockdit ได้ที่ 
 โหลดฟรีทั้ง iOS และ Andriod
.
หนังสือลงทุนแมนให้อ่านยามว่าง เล่ม 1.0-4.0 หาซื้อได้ที่ร้านหนังสือชั้นนำทั่วประเทศ
.
อินสตาแกรม ไว้ดูภาพสวยๆ 
.
ทวิตเตอร์กระชับฉับไว 
.
ไลน์ส่งข้อความตรงวันละครั้ง 
----------------------
Reference
- 
- 
- 
- 
[8662].